Legislatívny zámer
zákona o štátnom programe podpory rozvoja bývania

I. 	Zhodnotenie platnej právnej úpravy
Bývanie je jednou zo základných ľudských potrieb, ktorá by mala byť uspokojovaná na úrovni zodpovedajúcej celkovému stupňu sociálno-ekonomického rozvoja spoločnosti. V súlade s vládou schválenou Koncepciou štátnej bytovej politiky sa v podmienkach trhovej ekonomiky zodpovednosť za obstaranie vlastného bývania prenáša na občana. Predpokladom fungovania tohto princípu však je, aby štát a obec vytvorili občanom vhodné podmienky na zabezpečenie bývania. Ako ukazuje dlhoročná prax vyspelých európskych krajín s trhovo orientovanou ekonomikou, najlepším prostriedkom riešenia problému bývania je vytvorenie trhu s bytmi. 
Riešenie takých problémov ako je prístupnosť k primeranému bývaniu, cenová dostupnosť bývania a kvalita bývania, nie je možné zabezpečiť bez určitých intervencií štátu a iných verejných subjektov na trhu s bytmi. Je to dané najmä sociálnou diferenciáciou spoločnosti, ktorá vytvára požiadavku na zapojenie verejných subjektov do oblasti bývania. Sú vrstvy obyvateľstva, ktoré vzhľadom na charakter bytu ako tovaru nie sú schopné si sami obstarať primerané bývanie. Zasahovanie štátu do bývania, jeho štruktúrovaná podpora jednotlivým skupinám populácie sa rieši prijatím a uplatňovaním bytovej politiky z úrovne štátu. 
V súlade s Koncepciou štátnej bytovej politiky a s Koncepciou rozvoja bytovej výstavby štát na financovanie rozšírenia a zveľaďovania bytového fondu vytvoril systém ekonomických nástrojov na poskytovanie úverov pre rozvoj bývania, ktorými sú Štátny fond rozvoja bývania, stavebné sporenie  a hypotekárne bankovníctvo. 
Štátny fond rozvoja bývania, ktorý bol zriadený zákonom č. 124/1996 Z. z. na financovanie štátnej podpory, prostredníctvom ktorého sa uskutočňuje pomoc štátu pri rozširovaní a zveľaďovaní bytového fondu má vo svojej pôsobnosti Ministerstvo výstavby a regionálneho rozvoja SR. Štátny fond rozvoja bývania bol zriadený so zámerom vytvoriť dostupné podmienky pre získanie zdrojov na financovanie obstarávania bývania pre zákonom vymedzený okruh občanov. Pre rok 2003 je možné získať zo Štátneho fondu rozvoja bývania úver s úrokovou sadzbou od 2,6 % do 6,5 % s lehotou splatnosti od 10 do 30 rokov, pri obmedzených ročných zdrojoch cca 3 mld. Sk, ktoré v roku uspokoja len cca 50 % žiadateľov spĺňajúcich zákonom stanovené podmienky.
V systéme stavebného sporenia upravenom v zákone č. 310/1992 Zb. o stavebnom sporení v znení neskorších predpisov je možné získať stavebný úver s úrokom od 4,5 % do 6 % pri lehote splatnosti do 18 rokov. Poskytnutie stavebného úveru pri splnení stanovených podmienok nie je zo strany stavebných sporiteľní zdrojovo obmedzené.
V systéme hypotekárneho bankovníctva upravenom v zákone č. 483/2001 Z. z. o bankách a o zmene a doplnení niektorých zákonov je možné získať hypotekárny úver od 3,1 % (po odpočítaní štátneho príspevku 2,5 % platného pre rok 2003) pri lehote splatnosti do 20 rokov. Ani poskytnutie hypotekárneho úveru pri splnení stanovených podmienok nie je zo strany hypotekárnych bánk zdrojovo obmedzené.
Z uvedeného vyplýva, že štátne úverové zdroje na podporu rozvoja bývania pre zákonom vymedzenú skupinu občanov nezabezpečujú krytie v požadovanom rozsahu, pričom tento rozsah požiadaviek by dokázali riešiť vyššie uvedené komerčné úvery pri vytvorení vhodných podmienok. Jednou z týchto podmienok je riešenie zabezpečovacích prostriedkov tak, aby z úverových zdrojov bolo možné financovať 90 až 100 % investičného zámeru. V súčasnosti sa úverové zdroje poskytujú do 70 % hodnoty založenej nehnuteľnosti, pričom hodnotu nehnuteľnosti určí hypotekárna banka na základe svojho posúdenia nehnuteľnosti. Ak túto funkciu plní obstarávaná nehnuteľnosť stavebník si musí zabezpečiť ďalšie zdroje vo výške cca 30 %. Financovanie rozvoja bývania zo súkromných zdrojov je v zahraničí riešené rôznymi modelmi. V prílohe č. 1 sú uvedené princípy fungovania takéhoto modelu v Holandsku.
Okrem týchto úverových nástrojov vláda SR prijala programy zameraných na tie oblasti bývania, ktoré považuje za prioritné riešiť vo vzťahu k sociálnemu postaveniu občanov, oživeniu výstavby nájomných bytov, príprave územia určeného na sústredenú výstavbu bytov, výstavbe technickej vybavenosti súvisiacej s výstavbou a užívaním bytov, odstraňovaniu systémových porúch panelových bytových domov, stabilizácii zamestnancov štátnej správy a zapojeniu zdrojov bankových inštitúcií do rozvoja bývania. V rámci tohto podporného systému sú vládou schválené nasledovné programy zamerané na rozvoj bývania:
a)	Program rozvoja bývania,
aa) Podprogram poskytovania dotácií na obstarávanie nájomných bytov,
ab) Podprogram poskytovania dotácií na prípravu územia a na výstavbu technickej vybavenosti,
ac) Podprogram odstránenia systémových porúch panelových bytových domov,
b)	Program obstarávania služobných bytov pre vybraných zamestnancov štátnej správy.
c)	Program štátnej pomoci rozvoja bytovej výstavby realizovanej formou poskytovania bankových záruk za úvery.
Ministerstvo výstavby a regionálneho rozvoja SR v súlade s vládou schválenými podmienkami vydávalo na realizáciu jednotlivých programov pravidlá pre poskytovanie dotácií. V nadväznosti na uvedené Ministerstvo výstavby a regionálneho rozvoja SR vydalo tieto rezortné predpisy:
a)	Smernicu Ministerstva výstavby a regionálneho rozvoja SR č. 8/2002, ktorou sa určujú pravidlá pre poskytovanie dotácií na obstarávanie nájomných bytov,
b)	Smernicu Ministerstva výstavby a regionálneho rozvoja SR č. 4/2002, ktorou sa určujú pravidlá pre poskytovanie dotácií na prípravu územia a na výstavbu technickej vybavenosti,
c)	Smernicu Ministerstva výstavby a regionálneho rozvoja SR č. 6/2002, ktorou sa určujú pravidlá pre poskytovanie dotácií na odstránenie systémových porúch panelových bytových domov,
d)	Smernicu Ministerstva výstavby a regionálneho rozvoja SR č. 5/2001, ktorou sa určujú pravidlá pre poskytovanie dotácií na obstarávanie bytov pre vybraných zamestnancov štátnej správy.
Na realizáciu Programu štátnej pomoci rozvoja bytovej výstavby realizovanej formou poskytovania bankových záruk za úvery nebol vydaný rezortný predpis vzhľadom na to, že to zo znenia programu nevyplývalo. Ministerstvo výstavby a regionálneho rozvoja SR je vyhlasovateľom tohto programu a poskytovateľom podpory. Nakoľko predmetom podpory je banková záruka vykonávateľom programu je Slovenská záručná a rozvojová banka, a.s., ktorej 100 % akcionárom je štát.
Možno konštatovať, že zámery vlády vyjadrené v uvedených koncepciách a realizované vytvorením a uplatňovaním jednotlivých druhov ekonomických nástrojov na podporu rozvoja bývania výrazným spôsobom pomohli oživiť výstavbu a obnovu bytov, ktorá v období rokov 1989 až 1996 vykazovala dramatický pokles. Toto oživenie sa prejavilo najmä nárastom počtu dokončených bytov z 6 157 b.j. v roku 1995  na 14 213 b.j. v roku 2002. Významným je tiež výrazné oživenie výstavby obecných nájomných bytov, výstavba technickej vybavenosti podmieňujúcej výstavbu a užívanie novostavaných bytov, ako aj obnova existujúceho bytového fondu. Pre tieto účely sa napr. v roku 2002 z úrovne štátu priznala podpora vo forme dotácií na výstavbu 6 329 nájomných bytov, na výstavbu technickej vybavenosti podmieňujúcej výstavbu 12 148 bytov a na obnovu 13 732. Súčasne boli poskytnuté záruky za bankové úvery pre obnovu 503 b.j. v existujúcom bytovom fonde.
Súčasný model poskytovania dotácií a bankových záruk je transparentný, s presne stanovenými podmienkami pre ich získanie, ako aj podmienkami pre ich využívanie prijímateľmi a možnosťami následnej kontroly. V prípade obstarávania nájomných bytov vzniká pre zachovanie nájomného charakteru bytov záložné právo štátu prostredníctvom  Ministerstva výstavby a regionálneho rozvoja SR. V jednotlivých predpisoch, resp. programe sú vymedzené základné podmienky pre poskytnutie podpory. Proces výberu a rozhodovania o poskytnutí podpory je realizovaný od orgánov miestnej štátnej správy až po ústredný orgán štátnej správy.
II. 	Určenie Cieľov navrhovanej právnej úpravy
Zo zhodnotenia platnej právnej úpravy vyplýva, že podpora rozvoja bývania realizovaná zo strany Ministerstva výstavby a regionálneho rozvoja SR v predpisoch rôznej právnej sily. Vzhľadom na uvedené je potrebné upraviť podmienky štátnej podpory rozvoja bývania v novom právnom predpise, ktorý bude upravovať základný rámec pravidiel regulujúcich jej poskytovanie a v podzákonných normách budú upravené len podrobnosti súvisiace s uplatňovaním a poskytovaním štátnej podpory rozvoja bývania. Právna úprava bude riešiť štátnu podporu rozvoja bývania pre oblasť sociálneho bývania. 

A.	Prvá časť – Úvodné ustanovenia:
a)	Predmet právnej úpravy - vymedzenie rozsahu poskytovania podpory štátu podľa tohto zákona pre oblasť sociálneho bývania. Zákon vymedzí pojem sociálneho bývania v súlade s podmienkami upravenými v krajinách Európskej únie. Sociálne bývanie je bývanie s účasťou verejných zdrojov pre zákonom vymedzenú skupinu občanov. V krajinách Európskej únie sa vymedzuje táto skupina vo vzťahu k priemernému zárobku v národnom hospodárstve. Vzhľadom na hospodársku situáciu na Slovensku a rozdielnosť dosahovaných príjmov bude táto skupina definovaná vo vzťahu k násobku životného minima. Okrem tohto ukazovateľa budú ďalej stanovené technické a ekonomické parametre sociálneho bývania (maximálna podlahová plocha a náklad na m2 podlahovej plochy).
b)	Príjemca podpory - definovanie jednotlivých príjemcov podpory.
Vo vytváraní podmienok pre rozvoj bývania pôsobia ako navzájom previazané subjekty, ktorými sú občan, štát, obec a súkromný sektor. Pôsobnosť štátu je determinovaná najmä tvorbou potrebného legislatívneho rámca a tvorbou nevyhnutných ekonomických nástrojov. 
Vymedzenie jednotlivých príjemcov podpory podľa tohto zákona vychádza z povinnosti zabezpečenia bývania pre sociálne slabšie skupiny občanov a vytvorenia podmienok pre zákonom vymedzený okruh subjektov, ktorí odstraňujú výraznú zanedbanosť bytového fondu. 
	ba) obec 
V súlade s § 4 ods. 3 písm. i) zákona č. 369/1990 Zb. o obecnom zriadení v znení neskorších predpisov obec obstaráva a schvaľuje územnoplánovaciu dokumentáciu sídelných útvarov a zón, koncepciu rozvoja jednotlivých oblastí života obce, obstaráva a schvaľuje programy rozvoja bývania a spolupôsobí pri utváraní vhodných podmienok na bývanie v obci.
V súlade so zákonom č. 195/1998 Z. z. o sociálnej pomoci v znení neskorších predpisov obce sú povinné poskytovať sociálnu starostlivosť v zariadeniach sociálnych služieb.
bb) nezisková organizácia
V súlade so zákonom č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 35/2002 Z. z. sa zabezpečovanie bývania, správy, údržby a obnovy bytového fondu poskytované neziskovou organizáciou založenou podľa tohto zákona považuje za všeobecne prospešné služby, pričom táto nezisková organizácia, poskytuje všeobecne prospešné služby za vopred určených a pre všetkých používateľov rovnakých podmienok a jej zisk sa nesmie použiť v prospech zakladateľov, členov orgánov ani jej zamestnancov, ale sa musí použiť v celom rozsahu na zabezpečenie všeobecne prospešných služieb. 
bc) spoločenstvá vlastníkov bytov a nebytových priestorov 
Spoločenstvo vlastníkov bytov a nebytových priestorov domu je špecifickou právnickou osobou, nakoľko podľa súčasných právnych predpisov spoločenstvá vlastníkov bytov a nebytových priestorov domu nemôžu nadobúdať do vlastníctva byty, nebytové priestory alebo iný nehnuteľný majetok (§ 7 ods. 6 zákona 182/1993 Z. z. o vlastníctve bytov a nebytových priestorov v znení neskorších predpisov),  ale je potrebné, aby sa venovali obnove bytového domu ako celku.
bd) malý alebo stredný podnikateľ 
Fyzická osoba alebo právnická osoba, ktorá podniká v zmysle § 2 ods. 2 Obchodného zákonníka a spĺňajúca podmienky ustanovenia § 10 ods. 1 zákona Národnej rady Slovenskej republiky č. 231/1999 Z. z. o štátnej pomoci.
Zaradenie malého a stredného podnikateľa do štátnej podpory vychádza z nasledovných zámerov:
- zámerom štátu by malo byť podporiť vznik a fungovanie developerov (investorov), ktorí budú zameraní na výstavbu bytov v bytových domoch z vlastného kapitálu a úverových zdrojov banky, bez preddavkov od budúcich vlastníkov budovaných nehnuteľností. SR disponuje veľmi nízkym až zanedbateľným podielom nájomných bytov v súkromnom nájomnom sektore. Vo vyspelých európskych krajinách tento podiel predstavuje 20 % až 60 %. Vzhľadom na uvedené je potrebné zo strany štátu podporiť výstavbu nájomných bytov v súkromnom nájomnom sektore,
- vlastníci bytov a nebytových priestorov v súlade s § 6 zákona 182/1993 Z. z. zriaďujú spoločenstvo, ak neuzatvorili zmluvu o výkone správy s inou právnickou osobou alebo fyzickou osobou (ďalej len „správca“). V prípade záujmu vlastníkov bytov a nebytových priestorov domu o obnovu bytového domu majú títo možnosť obnovu financovať vlastnými alebo úverovými zdrojmi. Ak nedisponujú dostatočným objemom vlastných finančných prostriedkov potrebných na obnovu, môžu požiadať o poskytnutie úveru, ktorý je však potrebné zabezpečiť. Môže nastať situácia, že časť vlastníkov bytov nebude súhlasiť so záložným právom na ich byty. V tomto prípade nemá spoločenstvo žiadnu vhodnú formu zábezpeky, a tým ani možnosť získania úveru. Aj v prípade správcu môže nastať situácia, že tento nedisponuje vhodnou formou zábezpeky a nebude zabezpečený 100 % súhlas všetkých vlastníkov. Poskytnutím záruky za úver tak pre spoločenstvo vlastníkov, ako aj pre správcu bytového fondu sa vytvoria rovnaké ekonomické podmienky pre všetkých vlastníkov bytov a nebytových priestorov:

c)	Poskytovateľ podpory
			MVRR SR
Ministerstvo výstavby a regionálneho rozvoja SR je v súlade s § 10 zákona č. 575/2001 Z. z. o organizácii činnosti vlády a organizácii ústrednej štátnej správy ústredným orgánom štátnej správy pre tvorbu a uskutočňovanie bytovej politiky.  Vzhľadom na to, aj oblasť poskytovania dotácií má byť v jeho pôsobnosti
d)	Formy podpory – definovanie jednotlivých foriem podpory
da) dotácia do obstarávacích nákladov stavby
definovanie pojmu obstarávacie náklady na účely tohto zákona, resp. maximálna výška dotácie stanovená podielom z obstarávacích nákladov stavby
db) dotácia na úhradu časti úrokovej sadzby z úveru
úhrada časti úrokovej sadzby z úveru poskytnutého právnickej osobe (táto forma sa navrhuje len pre zabezpečenie obstarania nájomných bytov vo verejnom nájomnom sektore). V tejto časti bude definovaný stavebný úver a pojem úhrada časti úrokovej sadzby z úveru. Úhrada časti úrokovej sadzby z úveru sa navrhuje ako rozdiel mesačnej anuitnej splátky úveru vypočítanej podľa úrokovej sadzby dohodnutej v zmluve o úvere a mesačnej anuitnej splátky úveru podľa úrokovej sadzby dohodnutej v zmluve o úvere zníženej o percento dotácie stanovenej v zákone. Súčasne bude v zákone stanovená minimálna výška úroku z úveru, ktorú bude splácať poberateľ úveru po poskytnutí dotácie.
dc) záruka za poskytnutý stavebný úver realizovanú prostredníctvom určenej bankovej inštitúcie, ktorá bude poskytovať bankové záruky právnickým osobám.

e)	Účel podpory 
ea) výstavba bytu v bytovom dome, 
eb) kúpa bytu v bytovom dome – podporu na tento účel bude možné poskytnúť, pokiaľ pôjde o byt nie starší ako dva roky a od stavebníka uvedeného v kolaudačnom rozhodnutí,
ec) príprava územia – pozostávajúca z obstarania územno-plánovacej dokumentácie vrátane výkupu pozemku pre sústredenú bytovú výstavbu a výstavbu prvotnej technickej vybavenosti pre novú bytovú výstavbu (verejný vodovod, verejná kanalizácia vrátane čistiarne odpadových vôd a miestna komunikácia vrátane verejného osvetlenia), 
ed) obnova bytového fondu – definovanie rozsahu obnovy, ktorá spočíva v modernizácii, rekonštrukcii a v odstraňovaní systémových porúch.
f)	Zdroje
fa) dotácie zo štátneho rozpočtu podľa zákona o štátnom rozpočte na príslušný rozpočtový rok
fb) zostatky prostriedkov k 31. decembru predchádzajúceho rozpočtového roka,
fc) príspevky poskytnuté z Fondu národného majetku Slovenskej republiky za podmienok ustanovených zákonom č. 92/1991 Zb. o podmienkach prevodu majetku štátu na iné osoby v znení neskorších predpisov,
fd) iné zdroje, ak tak ustanovuje osobitný predpis.
g)	Podmienky – stanovenie všeobecných podmienok pre poskytnutie podpory, pričom pôjde predovšetkým o nasledovné podmienky:
ga) plnenie odvodových povinností (Napríklad zákon č. 366/1999 Z. z. o daniach z príjmov, zákon Slovenskej národnej rady č. 317/1992 Zb. o dani z nehnuteľností v znení neskorších predpisov, zákon Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov, zákon Národnej rady Slovenskej republiky č. 274/1994 Z. z. o Sociálnej poisťovni v znení neskorších predpisov, zákon Národnej rady Slovenskej republiky č. 387/1996 Z .z. o zamestnanosti v znení neskorších predpisov) ich dodržanie sa vyžaduje počas celého procesu výstavby,
gb) používanie prostriedkov štátneho rozpočtu, alebo prostriedkov štátnych fondov v súlade s platnými predpismi ich dodržanie sa vyžaduje počas celého procesu výstavby,
gc) žiadateľ o podporu nesmie byť v likvidácii alebo nesmie byť na neho vyhlásený konkurz (zákon č. 328/1991 Zb. o konkurze a vyrovnaní v znení neskorších predpisov),
gd) pri neziskovej organizácii štatút schválený Ministerstvom výstavby a regionálneho rozvoja SR,
ge) v prípade obce povinnosť po roku 2006 predložiť k žiadosti o podporu schválený program rozvoja bývania obce,
gf) pri účeloch, ktorých predmetom je výstavba bytu v bytovom dome, alebo výstavba technickej vybavenosti alebo obnova bytového domu, nie je možné v súlade s pravidlami Európskej únie podporu poskytnúť, pokiaľ sa pred rozhodnutím o jej poskytnutí začala realizácia výstavby.

A.	Druhá časť – Štátny program rozvoja bývania
a)	Rozsah štátneho programu rozvoja bývania – vymedzenie oblasti štátnej podpory v rámci jednotlivých podprogramov, ktorými budú
aa) Podprogram podpory obstarávania nájomných bytov
ab) Podprogram podpory prípravy územia pre bývanie 
ac) Podprogram podpory realizovanej formou bankových záruk
ad) Podprogram odstraňovania systémových porúch bytového fondu
ae) Podprogram Štátneho fondu rozvoja bývania
b)	Podprogram podpory obstarávania nájomných bytov – definovanie špecifických podmienok, ktorými sú
ba) príjemca podpory pre daný podprogram 
1. obec, mesto a mestská časť, ktorá má právnu subjektivitu, 
2. nezisková organizácia,
bb) účel podpory,
bc) maximálna výška podpory a forma podpory pre daný podprogram (podrobnosti upraví vykonávací predpis)
1. dotácia do obstarávacích nákladov
2. dotácia na úhradu časti úrokovej sadzby z úveru
bd) určenie fyzickej osoby, ktorá môže byť nájomcom bytu postaveného v rámci tohto podprogramu, – výška príjmu viazaná na násobok životného minima, resp. iné podmienky 
be) určenie podmienok nájmu,
bf) určenie plošného štandardu bytu a štandardu vybavenia bytu,
bg) dodržanie limitu obstarávacieho nákladu na m2 podlahovej plochy bytu určeného vykonávacím predpisom.
c)	Podprogram podpory prípravy územia pre bývanie - definovanie špecifických podmienok, ktorými sú
ca) príjemca podpory pre daný podprogram 
1. obec, mesto a mestská časť, ktorá má právnu subjektivitu,
2. nezisková organizácia
cb) účel podpory,
cc) maximálna výška podpory a forma podpory pre daný podprogram 
1. dotácia do obstarávacích nákladov – podrobnosti určí vykonávací predpis
cd) určenie technických podmienok 
1. pripravenosť výstavby bytov,
2. podiel nájomných bytov.
d)	Podprogram podpory realizovanej formou bankových záruk - definovanie špecifických podmienok, ktorými sú
da) príjemca podpory pre daný podprogram 
1. obec, mesto a mestská časť, ktorá má právnu subjektivitu,
2. spoločenstvo vlastníkov bytov a nebytových priestorov
3. malý a stredný podnikateľ
db) účel podpory,
dc) maximálna výška podpory a forma podpory pre daný podprogram
1. záruka Slovenskej záručnej a rozvojovej banky, a.s.
dd) dodržanie limitu obstarávacej ceny. 
e)	Podprogram podpory odstraňovania systémových porúch bytového fondu - definovanie špecifických podmienok, ktorými sú
ea) príjemca podpory pre daný podprogram 
1. obec, mesto a mestská časť, ktorá má právnu subjektivitu,
2. spoločenstvo vlastníkov bytov a nebytových priestorov
3. malý alebo stredný podnikateľ zabezpečujúci správu bytov, z ktorých minimálne 50 % je vo vlastníctve fyzických osôb
eb) účel podpory,
1. obnova bytového fondu pozostávajúca z odstraňovania systémových porúch bytového fondu, pričom ide o poruchy ktoré nezapríčinili užívatelia bytov zanedbaním údržby a opravy, ale majú pôvod v nesprávne navrhnutých materiálov a detailoch, nesprávne použitej technológii výstavby a v nedodržaní navrhnutého postupu realizácie stavby
ec) maximálna výška podpory a forma podpory pre daný podprogram
1. záruka Slovenskej záručnej a rozvojovej banky, a.s.
2. dotácia do obstarávacích nákladov – pre odstraňovanie systémových porúch 
ed) určenie technických podmienok (podrobnosti určí vykonávací predpis).
f)	Podprogram Štátneho fondu rozvoja bývania – podmienky poskytovania podpory upravuje osobitný zákon, ktorý bude novelizovaný v nadväznosti na obmedzenia poskytovania podpory len do oblasti sociálneho bývania.
g)	Postup pri poskytovaní podpory 
ga) predkladanie žiadostí bude realizované prostredníctvom
1. krajských úradov pri dotačných formách podpory
2. bánk, u ktorých je požadované poskytnutie úveru, na ktorý bude možné poskytnúť záruku
gb) základné náležitosti žiadosti
gc) podstatné náležitosti zmluvy.

Tretia časť – Všeobecné ustanovenia

Táto časť bude upravovať 
a)	Oblasť zúčtovania poskytnutej podpory, oblasť sankcií a oblasť kontroly.

b)	Splnomocňovacie ustanovenia - splnomocnenie na vydanie vykonávacích predpisov upravujúcich podrobnosti o výškach podpory, technických podmienkach a limitoch pre jednotlivé podprogramy. Podmienkami pre poskytnutie podpory bude dosahovaný limit obstarávacích nákladov na 1 m2  podlahovej plochy bytu, plošný štandard bytu, úspory energie, vybavenosť bytu a pod. Najmä v prípade limitu obstarávacích nákladov na 1 m2  podlahovej plochy bytu bude tento reagovať na vývoj cien stavebných prác a materiálov v bytovej výstavbe, tzn. že úprava bude vykonávaná v ročných intervaloch. V prípade definovania týchto podmienok v zákone, by legislatívny proces zmien bol časovo náročný. Z uvedeného dôvodu sa navrhuje oblasť podrobností o poskytovanej podpore riešiť v legislatívnom predpise nižšej právnej sily.

III. 	 Novelizácia súvisiacich všeobecne záväzných právnych predpisov
Pre zapojenie voľných zdrojov na peňažnom trhu do oblasti obstarávania bytov do vlastníctva a pre určenie podpory štátu len na sociálne bývanie je potrebné v zákone Národnej rady Slovenskej republiky č. 124/1996 Z. z. o Štátnom fonde rozvoja bývania v znení neskorších predpisov 
a)	obmedziť poskytovanie výhodných úverov len pre oblasť sociálneho bývania pre presne definovanú skupinu občanov vo vzťahu k násobku životného minima napr. 3,5 a pre ubytovanie detí z detských domovov po skončení starostlivosti v týchto zariadeniach,
b)	obmedziť poskytovanie výhodných úverov len pre komplexnú obnovu bytového fondu – vylúčiť z poskytovania podpory samostatné účely „zmena dokončenej stavby bytového domu alebo rodinného“ a „odstránenie statických nedostatkov bytových domov“ a nahradiť ich jedným účelom „obnova bytového domu alebo rodinného domu“, ktorá by pozostávala v  rekonštrukcií, modernizácií a obnove stavby na bývanie,
c)	zaviesť možnosť poskytovania záruk za stavebné úvery smerujúce do sociálneho bývania za presne vymedzených podmienok,
d)	v súvislosti s reformou štátnej správy upraviť postup pri predkladaní žiadosti – od 1.1.2003 sa rušia okresné úrady, prostredníctvom ktorých v súlade s § 11 sa predkladali žiadosti o poskytnutie podpory. Tento článok je potrebné nahradiť, pričom navrhujeme, aby túto činnosť prevzali krajské úrady.